Celine Dion ly aan seldsame siekteCéline Dion in September 2018 in Quebec, Kanada. (Foto: Alice Chiche / AFP) Celine Dion het bekend gemaak dat sy met ŉ seldsame neurologiese afwyking gediagnoseer is en daarom talle van haar toerdatums vir 2023 gekanselleer het. Dion het in ŉ emosionele video op Instagram onthul dat sy aan Moersch-Woltman-sindroom ly wat kenmerke het van ŉ outo-immuunsiekte en simptome insluit soos erge spierspasmas en groter sensitiwiteit vir geraas en aanraking. Volgens Dion beïnvloed dit haar stem. In die video, wat in Frans en Engels op Instagram geplaas is, sê ŉ emosionele Dion dat sy al “vir ŉ lang tydperk” gesondheidsprobleme het. Volgens Dion beïnvloed die siekte elke aspek van haar daaglikse lewe. “Dit veroorsaak soms probleme wanneer ek loop en laat my nie toe om my stembande te gebruik om te sing soos ek gewoond is nie,” het sy gesê. Dion (54) word deur haar kinders en ŉ span dokters, wat elke dag werk om haar toestand te verbeter, ondersteun. “Ek moet erken, dit is ŉ stryd.” Die Kanadese superster, wat bekend is vir treffers soos “My Heart Will Go On” en “The Power of Love”, lok steeds derduisende aanhangers na haar toere en het onlangs vir maande aaneen in Las Vegas opgetree. “Al wat ek weet, is hoe om te sing, dit is wat ek my hele lewe lank gedoen het en dit is wat ek die graagste doen,” het Dion gesê en in trane uitgebars. Die Courage World Tour het in 2019 begin, en Dion het 52 vertonings voltooi voordat die Covid-19-pandemie daartoe gelei het dat dit vir eers uitgestel moet word. Sy het later die Noord-Amerikaanse gedeelte van die toer gekanselleer weens haar gesondheidsprobleme. Dit sou die Grammy-wenner se eerste wêreldwye konserttoer in ŉ dekade wees en die eerste sonder haar man en bestuurder Rene Angelil wat in 2016 aan kanker dood is. “Ek het hoop dat ek op die pad na herstel is. Dit is my fokus,” het Dion die video afgesluit. A post shared by Céline Dion (@celinedion)